CELEX: 32022D1286
Language: sk
Date: 2022-07-15 00:00:00
Title: Vykonávacie rozhodnutie Komisie (EÚ) 2022/1286 z 15. júla 2022 o uplatniteľnosti článku 34 smernice Európskeho parlamentu a Rady 2014/25/EÚ na zadávanie zákaziek na vykonávanie maloobchodných dodávok elektriny a plynu malým odberateľom v Holandsku [oznámené pod číslom C(2022) 4872] (Iba holandské znenie je autentické) (Text s významom pre EHP)

22.7.2022   
               
               
                  SK
               
               
                  Úradný vestník Európskej únie
               
               
                  L 195/95
               
            
         VYKONÁVACIE ROZHODNUTIE KOMISIE (EÚ) 2022/1286
         z 15. júla 2022
         o uplatniteľnosti článku 34 smernice Európskeho parlamentu a Rady 2014/25/EÚ na zadávanie zákaziek na vykonávanie maloobchodných dodávok elektriny a plynu malým odberateľom v Holandsku
         
            
               [oznámené pod číslom C(2022) 4872]
            
         
         (Iba holandské znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2014/25/EÚ z 26. februára 2014 o obstarávaní vykonávanom subjektmi pôsobiacimi v odvetviach vodného hospodárstva, energetiky, dopravy a poštových služieb a o zrušení smernice 2004/17/ES (1), a najmä na jej článok 35 ods. 3,
         po konzultácii s Poradným výborom pre verejné obstarávanie,
         keďže:
         1.   SKUTKOVÉ OKOLNOSTI
         
         
                     (1)
                  
                  
                     Opatrenia stanovené v tomto rozhodnutí sú v súlade so stanoviskom Poradného výboru pre verejné obstarávanie.
                  
               
                     (2)
                  
                  
                     Spoločnosti Eneco B.V. (ďalej len „Eneco“) a N.V.Nuon Energy (ďalej len „Nuon“) predložili 30. januára 2017 Komisii žiadosť podľa článku 35 ods. 1 smernice 2014/25/EÚ (ďalej len „žiadosť‘). Žiadosť spĺňa formálne požiadavky stanovené v článku 1 ods. 1 vykonávacieho rozhodnutia Komisie (EÚ) 2016/1804 (2) a v prílohe I k danému vykonávaciemu rozhodnutiu.
                  
               
                     (3)
                  
                  
                     Podiely spoločnosti Nuon sú plne v držbe nekótovanej spoločnosti Vattenfall AB, ktorú vlastní švédsky štát. V dôsledku toho sa spoločnosť Nuon považuje za obstarávateľa v zmysle článku 4 ods. 2 smernice 2014/25/EÚ. V dôsledku zmeny vo vlastníctve v marci 2020 (spoločnosť, ktorú predtým vlastnili miestne samosprávy v Holandsku, bola predaná spoločnému podniku zloženému zo spoločností Mitsubishi Corporation a Chubu Electric Power) sa spoločnosť Eneco už nepovažuje za obstarávateľa.
                  
               
                     (4)
                  
                  
                     Žiadosť sa týka činností maloobchodnej dodávky elektriny malým odberateľom (domácnostiam, ako aj malým priemyselným a obchodným odberateľom pripojeným do siete nízkeho napätia s maximálnou kapacitou pripojenia 3 x 80 A) a maloobchodnej dodávky plynu malým odberateľom (domácnostiam a malým podnikom pripojeným do plynovej siete s maximálnou kapacitou pripojenia 40 m3).
                  
               
                     (5)
                  
                  
                     V súlade s bodom 1 písm. a) prílohy IV k smernici 2014/25/EÚ, ak voľný prístup na trh možno predpokladať na základe článku 34 ods. 3 prvého pododseku uvedenej smernice, Komisia na základe žiadosti prijme vykonávacie rozhodnutie do 90 pracovných dní. Vzhľadom na to, že žiadosť nebola doplnená odôvodneným a podloženým stanoviskom prijatým nezávislým vnútroštátnym orgánom v zmysle článku 35 ods. 2 smernice 2014/25/EÚ, Komisia o žiadosti informovala holandské orgány a 24. marca 2017 požiadala o doplňujúce informácie. Holandské orgány poskytli 19. júna 2017 e-mailom odpoveď na túto žiadosť o informácie. Odpoveď sa posúdila ako neúplná a viedla Komisiu k tomu, že 27. júla 2017 požiadala o ďalšie vysvetlenie, ktoré holandské orgány poskytli 25. septembra 2017.
                  
               
                     (6)
                  
                  
                     Keďže dostupné informácie stále nestačili na to, aby si Komisia mohla vytvoriť názor na vystavenie týchto činností hospodárskej súťaži, 21. decembra 2017 a 2. marca 2018 boli holandským orgánom zaslané ďalšie žiadosti o informácie. Holandské orgány zaslali odpoveď 11. októbra 2021.
                  
               
                     (7)
                  
                  
                     Spoločnosť Nuon predložila podstatne upravenú žiadosť 24. januára 2022. Komisia a žiadateľ sa dohodli, že Komisia by mala do 15. júla 2022 prijať vykonávacie rozhodnutie.
                  
               2.   PRÁVNY RÁMEC
         
         
                     (8)
                  
                  
                     Smernica 2014/25/EÚ sa vzťahuje na zadávanie zákaziek, ktorých cieľom je umožniť vykonávanie činností týkajúcich sa maloobchodných dodávok elektriny a plynu [podľa článku 9 ods. 1 písm. a) uvedenej smernice], pokiaľ sa na tieto činnosti nevzťahuje výnimka v zmysle článku 34 uvedenej smernice.
                  
               
                     (9)
                  
                  
                     V článku 34 smernice 2014/25/EÚ sa stanovuje, že zákazky, ktorých cieľom je umožniť vykonávanie činnosti, na ktorú sa vzťahuje táto smernica, nepodliehajú uvedenej smernici, ak v členskom štáte, v ktorom sa vykonáva, je táto činnosť priamo vystavená hospodárskej súťaži na trhoch, na ktoré nie je obmedzený prístup. Priame vystavenie hospodárskej súťaži sa má posudzovať na základe objektívnych kritérií so zreteľom na osobitné charakteristiky príslušného odvetvia.
                  
               3.   POSÚDENIE
         
         3.1.   Voľný prístup na trh
         
         
                     (10)
                  
                  
                     Prístup na trh sa považuje za neobmedzený, ak členský štát vykonáva a uplatňuje príslušné právne akty Únie, ktorými sa otvára dané odvetvie alebo jeho časť. Tieto právne akty sú uvedené v prílohe III k smernici 2014/25/EÚ. Smernica Európskeho parlamentu a Rady (EÚ) 2019/944 (3), ktorou sa zrušuje smernica Európskeho parlamentu a Rady 2009/72/ES (4), sa vzťahuje na sektor elektrickej energie, zatiaľ čo smernica Európskeho parlamentu a Rady 2009/73/ES (5) sa vzťahuje na plynárenský sektor.
                  
               
                     (11)
                  
                  
                     Holandsko transponovalo smernice (EÚ) 2019/944 a 2009/73/ES do vnútroštátneho práva prostredníctvom holandského zákona o elektrine (6) (Elektriciteitswet) a holandského zákona o plyne (7) (Gaswet). Z tohto dôvodu a v súlade s článkom 34 ods. 3 prvým pododsekom smernice 2014/25/EÚ je prístup na trh na celom území Holandska považovaný za neobmedzený.
                  
               3.2.   Priame vystavenie hospodárskej súťaži
         
         
                     (12)
                  
                  
                     Priame vystavenie hospodárskej súťaži sa má posudzovať na základe rôznych ukazovateľov, z ktorých žiadny nie je sám osebe rozhodujúci. Pokiaľ ide o trhy, ktorých sa týka toto rozhodnutie, podiel hlavných aktérov na danom trhu predstavuje jedno z kritérií, ktoré by sa mali zohľadniť. Vzhľadom na vlastnosti príslušných trhov by sa mali zohľadniť aj ďalšie kritériá, ako je počet účastníkov trhu, likvidita veľkoobchodných trhov, miera zmeny dodávateľa zo strany odberateľov alebo existencia cenovej regulácie.
                  
               
                     (13)
                  
                  
                     Týmto rozhodnutím nie je dotknuté uplatňovanie pravidiel Únie týkajúcich sa hospodárskej súťaže a uplatňovanie ustanovení v iných oblastiach práva Únie. Konkrétne, hoci kritériá a metodika použité na posúdenie priameho vystavenia hospodárskej súťaži podľa článku 34 smernice 2014/25/EÚ majú byť v súlade s ustanoveniami zmluvy o hospodárskej súťaži, nemusia sa nevyhnutne zhodovať s kritériami a metodikou použitými na vykonanie posúdenia podľa článku 101 alebo 102 zmluvy alebo podľa nariadenia Rady (ES) č. 139/2004 (8), čo potvrdil Všeobecný súd (9).
                  
               
                     (14)
                  
                  
                     Cieľom tohto rozhodnutia je určiť, či sú činnosti, na ktoré sa vzťahuje žiadosť, na trhoch, na ktoré nie je obmedzený prístup v zmysle článku 34 smernice 2014/25/EÚ, vystavené takej úrovni hospodárskej súťaže, ktorou sa zaručí, že aj v prípade neexistencie disciplíny pri obstarávaní vyplývajúcej z podrobných pravidiel obstarávania stanovených v smernici 2014/25/EÚ sa obstarávanie na účely vykonávania príslušných činností bude vykonávať transparentným a nediskriminačným spôsobom založeným na kritériách, ktoré umožnia nákupcom nájsť riešenie, ktoré bude celkovo ekonomicky najvýhodnejšie.
                  
               
                     (15)
                  
                  
                     V tejto súvislosti je dôležité mať na pamäti, že na dotknutých trhoch nie všetci účastníci trhu podliehajú pravidlám verejného obstarávania. V tomto prípade sa za obstarávateľa v zmysle článku 4 smernice 2014/25/EÚ považuje len spoločnosť Nuon, a preto podlieha pravidlám verejného obstarávania.
                  
               3.2.1.   Relevantné produktové trhy
         
         
                     (16)
                  
                  
                     Podľa predchádzajúcich rozhodnutí Komisie (10)možno v sektore elektrickej energie rozlíšiť tieto relevantné produktové trhy: i) výroba a veľkoobchodné dodávky; ii) prenos; iii) distribúcia a iv) maloobchodné dodávky konečným spotrebiteľom (11). V plynárenskom sektore možno rozlíšiť tieto relevantné trhy s výrobkami: i) horný trh (prieskum ropy a zemného plynu); ii) (horné a dolné) veľkoobchodné trhy; iii) maloobchodný trh, ktorý možno definovať ako predaj, marketing a distribúciu plynu konečným odberateľom (12).
                  
               
                     (17)
                  
                  
                     V Holandsku pôsobí v sektore elektrickej energie a plynárenskom sektore osem regionálnych distribučných spoločností alebo prevádzkovateľov distribučných sústav (ďalej len „PDS“): Cogas Infra & Beheer, Enduris, Enexis, Liander, Endinet, RENDO Netbeheer, Stedin Netbeheer a Westland Infra Netbeheer. Oblasti, v ktorých tieto PDS prepravujú elektrinu, sa môžu líšiť od oblastí, v ktorých prepravujú plyn. Od liberalizácie trhov s energiou bolo nezávislé fungovanie PDS zabezpečené radom pravidiel v súlade so sektorovými právnymi predpismi Únie. Holandský zákonodarca nariadil úplné oddelenie vlastníctva na úrovni PDS. Holandské orgány potvrdili (13), že v súčasnosti sú všetci PDS oddelení od výrobcov a dodávateľov právne aj z hľadiska vlastníctva.
                  
               
            Maloobchodné dodávky elektriny
         
         
                     (18)
                  
                  
                     Pokiaľ ide o dodávky elektriny konečným odberateľom, Komisia vo svojich predchádzajúcich rozhodnutiach rozlišovala medzi dodávkami malým odberateľom (domácnostiam a malým podnikom) pripojeným do distribučnej siete nízkeho napätia a dodávkami veľkým priemyselným odberateľom, ktorí sú zvyčajne pripojení do siete vysokého a stredného napätia (veľkým priemyselným a obchodným spotrebiteľom) (14). Toto rozlišovanie súvisí s rozdielnymi požiadavkami a profilmi na strane dopytu a rôznymi službami a technológiami na strane ponuky (15).
                  
               
                     (19)
                  
                  
                     Holandský úrad pre spotrebiteľov a trhy (Autoriteit Consument & Markt – ďalej len „ACM“) v predchádzajúcich rozhodnutiach takisto rozlišoval medzi dodávkami malým odberateľom (16) a dodávkami veľkým odberateľom (17). ACM konštatoval, že rozdiely v predaji a marketingu, cenových a dodacích podmienkach, rôzne spôsoby zmeny dodávateľa, rozdiely na strane dopytu a samostatná licencia potrebná pre každý typ zákazníkov odôvodňujú takéto rozlišovanie.
                  
               
                     (20)
                  
                  
                     Táto žiadosť sa týka malých odberateľov, t. j. domácností, ako aj malých priemyselných a obchodných odberateľov pripojených do siete nízkeho napätia s maximálnou kapacitou pripojenia 3 x 80 A.
                  
               
            Maloobchodné dodávky plynu
         
         
                     (21)
                  
                  
                     Vo svojich predchádzajúcich rozhodnutiach Komisia rozlišovala medzi týmito trhmi: na dodávky zemného plynu: i) plynovým elektrárňam (18); ii) veľkým priemyselným odberateľom (19) a iii) malým odberateľom (20). Posledná kategória by sa na základe individuálnej analýzy mohla ďalej rozdeliť na dodávky zemného plynu: i) domácnostiam a ii) komerčným odberateľom (21).
                  
               
                     (22)
                  
                  
                     Vo svojich predchádzajúcich rozhodnutiach ACM rozlišoval medzi dodávkami zemného plynu malým odberateľom a dodávkami veľkým odberateľom a elektrárňam (22). ACM sa domnieval, že konkurenčné podmienky na oboch trhoch boli odlišné, pokiaľ ide o nákupný profil, ceny a zmenu dodávateľa. Podobne ako v prípade maloobchodných dodávok elektriny bola pre každý typ zákazníka potrebná osobitná licencia.
                  
               
                     (23)
                  
                  
                     ACM takisto uviedol, že by bolo možné ďalšie rozdelenie trhu s dodávkami zemného plynu na základe kvality plynu (23), a to na plyn s nízkou výhrevnosťou (ďalej len „plyn L“), ktorý zvyčajne využívajú malí odberatelia, a plyn s vysokou výhrevnosťou (ďalej len „plyn H“), ktorý využívajú veľkí aj malí odberatelia.
                  
               
                     (24)
                  
                  
                     Táto žiadosť sa týka malých odberateľov, t. j. domácností a malých podnikov s maximálnou kapacitou pripojenia 40 m3.
                  
               
            Záver
         
         
                     (25)
                  
                  
                     Vzhľadom na skutočnosti preskúmané v odôvodneniach 15 až 23 na účely posúdenia toho, či sú splnené podmienky stanovené v článku 34 smernice 2014/25/EÚ a bez toho, aby bolo dotknuté uplatňovanie iných právnych predpisov Únie, sa Komisia domnieva, že relevantnými produktovými trhmi sú trhy s maloobchodnými dodávkami elektriny malým odberateľom a s maloobchodnými dodávkami plynu malým odberateľom.
                  
               3.2.2.   Relevantné geografické trhy
         
         
            Maloobchodné dodávky elektriny
         
         
                     (26)
                  
                  
                     Komisia predtým zistila (24), že trhy s maloobchodnými dodávkami elektriny v Holandsku sú z hľadiska rozsahu celoštátne.
                  
               
                     (27)
                  
                  
                     Z geografického hľadiska definoval ACM vo svojej predchádzajúcej praxi (25)relevantné produktové trhy v odvetví maloobchodných dodávok elektriny ako celoštátne z hľadiska rozsahu.
                  
               
                     (28)
                  
                  
                     Podľa informácií získaných od holandských orgánov (26)pôsobí v Holandsku približne 55 dodávateľov elektriny, pričom všetci pôsobia na celoštátnej úrovni.
                  
               
                     (29)
                  
                  
                     Na účely posúdenia toho, či sú splnené podmienky stanovené v článku 34 smernice 2014/25/EÚ a bez toho, aby bolo dotknuté uplatňovanie iných právnych predpisov Únie, sa Komisia domnieva, že relevantný geografický trh pre maloobchodné dodávky elektriny malým odberateľom je z hľadiska rozsahu celoštátny.
                  
               
            Maloobchodné dodávky plynu
         
         
                     (30)
                  
                  
                     Komisia vo všeobecnosti definovala trhy s maloobchodnými dodávkami plynu vrátane ich prípadného ďalšieho členenia ako trhy celoštátne z hľadiska rozsahu za predpokladu, že sú plne liberalizované (27).
                  
               
                     (31)
                  
                  
                     Z geografického hľadiska ACM vo svojej predchádzajúcej praxi (28) definoval relevantné produktové trhy v odvetví maloobchodných dodávok plynu ako celoštátne z hľadiska rozsahu.
                  
               
                     (32)
                  
                  
                     Podľa informácií získaných od holandských orgánov (29)je v Holandsku 55 aktívnych dodávateľov plynu, pričom všetci pôsobia na celoštátnej úrovni.
                  
               
                     (33)
                  
                  
                     Na účely posúdenia toho, či sú splnené podmienky stanovené v článku 34 smernice 2014/25/EÚ a bez toho, aby bolo dotknuté uplatňovanie iných právnych predpisov Únie, sa Komisia domnieva, že relevantný geografický trh pre maloobchodné dodávky plynu malým odberateľom je z hľadiska rozsahu celoštátny.
                  
               3.2.3.   Analýza trhu
         
         
                     (34)
                  
                  
                     Komisia už prijala niekoľko rozhodnutí (30), ktorými udelila výnimku pre maloobchodné dodávky elektriny a plynu vo viacerých členských štátoch v súvislosti s uplatňovaním pravidiel verejného obstarávania. Komisia vykoná svoje posúdenie predovšetkým na základe týchto kritérií: počet účastníkov trhu, spoločný trhový podiel najväčších podnikov, miera zmeny dodávateľa zo strany konečných spotrebiteľov, likvidita veľkoobchodných trhov a cenová regulácia.
                  
               3.2.3.1.   Počet účastníkov trhu a trhové podiely najväčších podnikov
         
         
                     (35)
                  
                  
                     Podľa holandských orgánov (31)pôsobí na maloobchodnom trhu s elektrinou, ako aj maloobchodnom trhu s plynom na celoštátnej úrovni 55 dodávateľov.
                  
               
                     (36)
                  
                  
                     Podľa tejto žiadosti (32)sú celkové náklady na vstup na trh maloobchodných dodávok elektriny a plynu nízke a nepredstavujú prekážku vstupu na trh.
                  
               
                     (37)
                  
                  
                     V predchádzajúcich rozhodnutiach (33)Komisia usúdila, že pokiaľ ide o trh s maloobchodnými dodávkami, relevantným bol celkový trhový podiel troch najväčších podnikov. Za relevantné možno takisto považovať aj iné opatrenia týkajúce sa koncentrácie. Zvláštnosťou bolo, že pravidlám verejného obstarávania podliehal len jeden účastník trhu.
                  
               
            Maloobchodné dodávky elektriny malým odberateľom
         
         
                     (38)
                  
                  
                     Spoločnosť Nuon podlieha pravidlám verejného obstarávania, zatiaľ čo jej dvaja najväčší konkurenti, spoločnosti Essent a Eneco, im nepodliehajú. Podľa informácií poskytnutých holandskými orgánmi (34)zostali trhové podiely hlavných dodávateľov v období 2017 – 2020 pomerne stabilné: Trhový podiel spoločnosti Nuon klesol z 27 % na 25 %, trhový podiel spoločnosti Eneco klesol z 25 % na 22 % a trhový podiel spoločnosti Essent klesol z 27 % na 26 %.
                  
               
                     (39)
                  
                  
                     Celkovo sa konsolidovaný trhový podiel troch najväčších maloobchodníkov na holandskom trhu maloobchodných dodávok elektriny znížil zo 79 % v roku 2017 na 73 % v roku 2020.
                  
               
            Maloobchodné dodávky plynu malým odberateľom
         
         
                     (40)
                  
                  
                     Podľa informácií poskytnutých holandskými orgánmi (35)zostali trhové podiely hlavných dodávateľov v období 2017 – 2020 pomerne stabilné: trhový podiel spoločnosti Nuon klesol z 27 % na 25 %, trhový podiel spoločnosti Eneco klesol z 25 % na 22 % a trhový podiel spoločnosti Essent zostal na úrovni 27 %.
                  
               
                     (41)
                  
                  
                     Celkovo sa konsolidovaný trhový podiel troch najväčších maloobchodníkov na holandskom trhu maloobchodných dodávok plynu znížil zo 79 % v roku 2017 na 74 % v roku 2020.
                  
               3.2.3.2.   Miera zmeny konečných spotrebiteľov
         
         
                     (42)
                  
                  
                     Počet odberateľov, ktorí zmenili dodávateľa (externá zmena) alebo tarifu alebo zmluvu v rámci toho istého dodávateľa (interná zmena), sa považuje za relevantný ukazovateľ účinnosti hospodárskej súťaže. V predchádzajúcich rozhodnutiach (36)analyzovala Komisia najmä externú zmenu.
                  
               
                     (43)
                  
                  
                     Väčšina dodávok malým odberateľom v Holandsku sa uskutočňuje prostredníctvom kombinovaných zmlúv o dodávke dvoch palív, čo znamená, že odoberajú plyn aj elektrinu od jedného dodávateľa.
                  
               
                     (44)
                  
                  
                     Miera externej zmeny dodávateľa v prípade maloobchodných dodávok elektriny a plynu v Holandsku bola čoraz vyššia, pričom zo 17 % v roku 2017 sa zvýšila na 21 % v roku 2020 (37).
                  
               
                     (45)
                  
                  
                     Podľa verejne dostupných informácií (38)v roku 2020 predstavovala miera internej zmeny dodávateľa zo strany malých odberateľov v prípade elektriny a plynu 8 %.
                  
               
                     (46)
                  
                  
                     Táto miera zmeny dodávateľa naznačuje, že malí odberatelia sú ochotní zmeniť dodávateľa a že existujú vhodné alternatívy na uspokojenie ich potrieb súvisiacich s dodávkou elektriny a plynu.
                  
               3.2.3.3.   Likvidita veľkoobchodných trhov s elektrinou a plynom
         
         
                     (47)
                  
                  
                     S elektrinou a plynom možno obchodovať na rôznych typoch veľkoobchodných trhov: na energetických burzách alebo mnohostranných obchodných platformách a/alebo v rámci dvojstranného mimoburzového obchodovania. Energetické burzy sú platformy, ktoré účastníci trhu využívajú na rokovania o nákupe a predaji elektriny. S plynom sa obchoduje aj v uzloch skvapalneného plynu. Týmito opatreniami sa zabezpečuje otvorený trh, organizuje hospodárska súťaž a stanovuje transparentná referenčná cena pre účastníkov trhu.
                  
               
                     (48)
                  
                  
                     Veľkoobchodný trh je trh, ktorý priamo nadväzuje na maloobchodný trh. Hoci niektorí maloobchodní predajcovia patria do vertikálne integrovaných skupín, mnohí maloobchodní predajcovia elektriny nemajú vlastné výrobné zariadenia. Títo maloobchodní predajcovia získavajú elektrinu na veľkoobchodnom trhu s cieľom ďalej ju predávať na maloobchodnom trhu v konkurencii vertikálne integrovaných maloobchodných predajcov. Likvidné a dobre fungujúce konkurencieschopné veľkoobchodné trhy, na ktorých môžu maloobchodní predajcovia bez výrobných zariadení ľahko získavať elektrinu za konkurencieschopné ceny, sú preto kľúčovou podmienkou konkurencieschopných maloobchodných trhov, na ktorých si vertikálne a vertikálne neintegrovaní maloobchodní predajcovia konkurujú za rovnakých podmienok. Uzly skvapalneného plynu v mnohých ohľadoch podporujú fungovanie trhu a zaisťujú, aby noví účastníci trhu mohli získať prístup k plynu na veľkoobchodnej úrovni.
                  
               
                     (49)
                  
                  
                     ACM vo svojej správe o likvidite (39) dospel k záveru, že likvidita holandského veľkoobchodného trhu s elektrinou (napr. vyššie predávané objemy, nižšia volatilita cien a menšie rozpätie medzi nákupnou a predajnou cenou) sa v období 2009 – 2013 zvýšila. Vyššie objemy a posilnená likvidita prispievajú k lepšiemu fungovaniu veľkoobchodných trhov a umožňujú účastníkom trhu prijímať efektívne rozhodnutia pri nákupe alebo predaji elektriny. V roku 2020 bol holandský veľkoobchodný trh s elektrinou približne 3-krát väčší ako vnútroštátna spotreba, kým v roku 2015 bol 1,5-krát väčší (40).
                  
               
                     (50)
                  
                  
                     Komisia sa domnieva, že likvidita holandského veľkoobchodného trhu s elektrinou dosiahla úroveň, ktorá je dostatočná na to, aby nepredstavovala prekážku pre maloobchodné dodávky elektriny odberateľom v domácnosti, ktoré sú priamo vystavené hospodárskej súťaži.
                  
               
                     (51)
                  
                  
                     Úroveň hospodárskej súťaže na holandskom veľkoobchodnom trhu s plynom sa prejavuje najmä na fungovaní uzla „Title Transfer Facility“ (ďalej len „TTF“) – holandského veľkoobchodného plynárenského uzla. Z poslednej výročnej správy agentúry ACER o fungovaní veľkoobchodného trhu (41) s plynom (ďalej len „správa ACER“) vyplýva, že TTF má vysokú likviditu a že likvidita sa v posledných rokoch zvýšila (42). Správa zároveň poukazuje na efektívny a transparentný proces stanovovania cien v TTF, čo vedie k nízkym rozpätiam medzi nákupnou a predajnou cenou (43).
                  
               
                     (52)
                  
                  
                     V správe agentúry ACER sa uvádza ako dobrý príklad holandský veľkoobchodný trh s plynom (44), a to takto: „TTF v Holandsku a národný plynárenský uzol (NBP) v Spojenom kráľovstve sú aj naďalej dva najlikvidnejšie a najkonkurencieschopnejšie obchodné uzly, ktoré zabezpečujú väčšinu forwardových obchodov s plynom v EÚ.“
                  
               
                     (53)
                  
                  
                     Vzhľadom na uvedené charakteristiky sa Komisia domnieva, že likvidita holandského veľkoobchodného trhu s plynom je dostatočná na to, aby umožnila vstup nových dodávateľov na trh, a nepredstavuje prekážku pre maloobchodné dodávky plynu malým odberateľom, ktorí sú priamo vystavení hospodárskej súťaži.
                  
               3.2.3.4.   Cenová regulácia
         
         
            Maloobchodné dodávky elektriny a plynu malým odberateľom
         
         
                     (54)
                  
                  
                     Cena za dodávku elektriny a plynu konečným odberateľom sa skladá z 1. dane z energie; 2. sieťových nákladov; 3. prenájmu meradla; 4. DPH a 5. nákladov na dodávku (45). Zatiaľ čo prvé štyri položky sú regulované, náklady na dodávku regulované nie sú.
                  
               3.2.3.5.   Ostatné prvky
         
         
                     (55)
                  
                  
                     Spoločnosť Nuon je vertikálne integrovaná v sektore elektrickej energie a pôsobí na holandskom trhu výroby a veľkoobchodného predaja elektriny (podiel na trhu 16,8 %) a na holandskom trhu maloobchodných dodávok elektriny a plynu.
                  
               
                     (56)
                  
                  
                     Spomedzi prevádzkovateľov, na ktorých sa nevzťahujú pravidlá verejného obstarávania, sú vertikálne integrované aj spoločnosti Eneco a Essent s trhovými podielmi 4,6 % a 13 % z hľadiska inštalovanej kapacity na trhu výroby a veľkoobchodu (46).
                  
               
                     (57)
                  
                  
                     Napriek vertikálnej integrácii v sektore elektrickej energie nepredstavuje trhová pozícia spoločnosti Nuon na výrobnej ani veľkoobchodnej úrovni prekážku toho, aby boli maloobchodné dodávky elektriny malým odberateľom priamo vystavené hospodárskej súťaži. Podobne vzhľadom na veľkoobchodné trhy so skvapalneným plynom neexistujú žiadne významné prekážky toho, aby boli maloobchodné dodávky plynu malým odberateľom v domácnosti priamo vystavené hospodárskej súťaži.
                  
               4.   ZÁVERY
         
         
                     (58)
                  
                  
                     Pokiaľ ide o maloobchodné dodávky elektriny malým odberateľom v Holandsku, situáciu možno zhrnúť takto: trhový podiel troch najväčších účastníkov trhu klesá; miera zmeny dodávateľa je vysoká a zvyšuje sa; neexistuje žiadna kontrola cien pre koncových používateľov a fungovanie veľkoobchodného trhu nepredstavuje prekážku toho, aby bol maloobchodný trh pre malých odberateľov vystavený hospodárskej súťaži.
                  
               
                     (59)
                  
                  
                     Pokiaľ ide o maloobchodné dodávky plynu malým odberateľom v Holandsku, situáciu možno zhrnúť takto: trhový podiel troch najväčších účastníkov trhu klesá; miera zmeny dodávateľa je vysoká; neexistuje žiadna kontrola cien pre koncových používateľov a likvidita veľkoobchodného trhu je vysoká.
                  
               
                     (60)
                  
                  
                     Vzhľadom na skutočnosti preskúmané v odôvodneniach 34 až 57 by sa podmienka priameho vystavenia hospodárskej súťaži ustanovená v článku 34 ods. 1 smernice 2014/25/EÚ mala považovať v Holandsku za splnenú, pokiaľ ide o maloobchodné dodávky elektriny a plynu malým odberateľom.
                  
               
                     (61)
                  
                  
                     Toto rozhodnutie je založené na právnej a skutkovej situácii v období od januára 2017 do októbra 2021, ako to vyplýva z informácií, ktoré poskytla spoločnosť Nuon a holandské orgány. Toto rozhodnutie sa môže preskúmať, ak by vzhľadom na značné zmeny právnej alebo skutkovej situácie už neboli splnené podmienky uplatniteľnosti článku 34 ods. 1 smernice 2014/25/EÚ.
                  
               
                     (62)
                  
                  
                     Keďže na niektoré činnosti týkajúce sa maloobchodných dodávok elektriny a plynu sa naďalej vzťahuje smernica 2014/25/EÚ, treba pripomenúť, že s verejnými zákazkami, ktoré zahŕňajú viacero činností, by sa malo zaobchádzať v súlade s článkom 6 uvedenej smernice. To znamená, že keď je obstarávateľ súčasťou „zmiešaného“ obstarávania, teda obstarávania používaného na podporu vykonávania činností vyňatých z uplatňovania smernice 2014/25/EÚ, ako aj činností z nej nevyňatých, musia sa zohľadniť činnosti, na ktoré je zákazka predovšetkým určená. V prípade takéhoto zmiešaného obstarávania, keď je účelom v zásade podporovať činnosti, ktoré nie sú vyňaté, sa majú uplatňovať ustanovenia smernice 2014/25/EÚ. Ak nemožno objektívne určiť, na ktorú činnosť je zákazka predovšetkým určená, má sa zadať v súlade s pravidlami uvedenými v článku 6 ods. 3 smernice 2014/25/EÚ.
                  
               
                     (63)
                  
                  
                     Je potrebné pripomenúť, že v článku 16 smernice Európskeho parlamentu a Rady 2014/23/EÚ (47) o udeľovaní koncesií sa stanovuje výnimka z uplatňovania uvedenej smernice na koncesie, ktoré udeľujú obstarávatelia, ak pre členský štát, v ktorom sa koncesie majú plniť, bolo v súlade s článkom 35 smernice 2014/25/EÚ stanovené, že táto činnosť je priamo vystavená hospodárskej súťaži v súlade s článkom 34 smernice 2014/25/EÚ. Keďže sa dospelo k záveru, že činnosti maloobchodnej dodávky elektriny a plynu malým odberateľom sú priamo vystavené hospodárskej súťaži, koncesné zmluvy, ktorých cieľom je umožniť vykonávanie uvedených činností v Holandsku, budú vylúčené z rozsahu pôsobnosti smernice 2014/23/EÚ,
                  
               PRIJALA TOTO ROZHODNUTIE:
         
            Článok 1
            Smernica 2014/25/EÚ sa neuplatňuje na zákazky, ktoré zadali obstarávatelia a ktorých cieľom je umožniť maloobchodné dodávky elektriny a plynu malým odberateľom v Holandsku.
         
         
            Článok 2
            Toto rozhodnutie je určené Holandskému kráľovstvu.
         
         
            V Bruseli 15. júla 2022
            
               
                  Za Komisiu
               
               Thierry BRETON
               
                  člen Komisie
               
            
         
         
            (1)  Ú. v. EÚ L 94, 28.3.2014, s. 243.
         
            (2)  Vykonávacie rozhodnutie Komisie (EÚ) 2016/1804 z 10. októbra 2016 o podrobných pravidlách uplatňovania článkov 34 a 35 smernice Európskeho parlamentu a Rady 2014/25/EÚ o obstarávaní vykonávanom subjektmi pôsobiacimi v odvetviach vodného hospodárstva, energetiky, dopravy a poštových služieb (Ú. v. EÚ L 275, 12.10.2016, s. 39).
         
            (3)  Smernica Európskeho parlamentu a Rady (EÚ) 2019/944 z 5. júna 2019 o spoločných pravidlách pre vnútorný trh s elektrinou a o zmene smernice 2012/27/EÚ (Ú. v. EÚ L 158, 14.6.2019, s. 125).
         
            (4)  Smernica Európskeho parlamentu a Rady 2009/72/ES z 13. júla 2009 o spoločných pravidlách pre vnútorný trh s elektrinou, ktorou sa zrušuje smernica 2003/54/ES (Ú. v. EÚ L 211, 14.8.2009, s. 55).
         
            (5)  Smernica Európskeho parlamentu a Rady 2009/73/ES z 13. júla 2009 o spoločných pravidlách pre vnútorný trh so zemným plynom, ktorou sa zrušuje smernica 2003/55/ES (Ú. v. EÚ L 211, 14.8.2009, s. 94).
         
            (6)  Wet van 12-7-2012, Stb. 2012, 334 en Inwerkingtredingsbesluit van 12-7-2012, Stb. 2012, 336.
         
            (7)  Wet van 12-7-2012, Stb. 2012, 334 en Inwerkingtredingsbesluit van 12-7-2012, Stb. 2012, 336.
         
            (8)  Nariadenie Rady (ES) č. 139/2004 z 20. januára 2004 o kontrole koncentrácií medzi podnikmi (nariadenie ES o fúziách) (Ú. v. EÚ L 24, 29.1.2004, s. 1).
         
            (9)  Rozsudok z 27. apríla 2016, Österreichische Post AG/Komisia, T-463/14, ECLI:EU:T:2016:243, bod 28.
         
            (10)  Vec COMP 4110 E.ON – ENDESA, 25. apríla 2006, body 10 a 11; vykonávacie rozhodnutie Komisie (EÚ) 2016/1674 z 15. septembra 2016 o udelení výnimky z uplatňovania smernice Európskeho parlamentu a Rady 2014/25/EÚ pre maloobchodné dodávky elektriny a plynu v Nemecku (Ú. v. EÚ L 253, 17.9.2016, s. 6).
         
            (11)  Vec M.3440 – EDP/ENI/GDP, 9. decembra 2004, bod 56.
         
            (12)  Veci M. 4180 Gaz de France/Suez, 14. novembra 2006, bod 63; M.3868 – DONG/Elsam/Energi E2, 14. marca 2006, bod 193 a nasl.; M. 3440– EDP/ENI/GDP, 9. decembra 2004, bod 215 a nasl.; M.5740 – Gazprom/A2A/JOF, 16. júna 2010, bod 17 a nasl.
         
            (13)  List holandských orgánov Komisii z 25. septembra 2017.
         
            (14)  Veci M.3440 – EDP/ENI/GDP, 9. decembra 2004, bod 73; M.2947 – Verbund/EnergieAllianz, 11. júna 2003, bod 35.
         
            (15)  Vec M.5496 – VATTENFALL/NUON ENERGY, 22. júna 2009, bod 12.
         
            (16)  Malí odberatelia zahŕňajú domácnosti a malých komerčných odberateľov.
         
            (17)  Rozhodnutie ACM vo veci 6017 Nuon/Essent z 21. mája 2007, bod 53. V tomto (zamietavom) rozhodnutí ACM dospel k záveru, že dôjde ku koncentrácii na rôznych trhoch vrátane dodávok maloobchodným spotrebiteľom.
         
            (18)  Vec COMP/M.4180 GDF/Suez, 14. novembra 2006, body 362 – 367.
         
            (19)  Vec COMP/M.4180 GDF/Suez, 14. novembra 2006, body 78 – 81.
         
            (20)  Vec COMP/M.3440 EDP/GDP/ENI, 9. decembra 2004.
         
            (21)  Vec COMP/M.4180 GDF/Suez, 14. novembra 2006, body 78 – 81 a vec COMP/M.3696 E.ON/MOL, 21. decembra 2005, body 122 – 124.
         
            (22)  Rozhodnutie ACM vo veci 5975 Essent/Westland, 13. marca 2007, bod 18 a rozhodnutie ACM vo veci 6017 Nuon/Essent, 21. mája 2007, bod 56.
         
            (23)  Rozhodnutie ACM vo veci 5724/Electrabel – Rendo, body 25 až 26 a rozhodnutie ACM vo veci 5975/Essent – Westland, 13. marca 2007, bod 19. Pozri aj rozhodnutie ACM, Nuon/Essent, 21. mája 2007, bod 61.
         
            (24)  Vec M. 5467 – RWE/Essent z 23. júna 2009, bod 61.
         
            (25)  Rozhodnutie ACM vo veci Nuon/Essent, 21. mája 2007, bod 107.
         
            (26)  List holandských orgánov Komisii z 19. júna 2017.
         
            (27)  Veci M.5224 – EDF/British Energy, 22. decembra 2008; COMP/M.4180 – Gaz de France/Suez, 14. novembra 2006 a COMP/M.3696 – E.ON/MOL, 21. decembra 2005.
         
            (28)  Rozhodnutie ACM vo veci 5975 Essent/Westland z 13. marca 2007, bod 26.
         
            (29)  List holandských orgánov z 19. júna 2017.
         
            (30)  Vykonávacie rozhodnutie Komisie (EÚ) 2016/1674 z 15. septembra 2016 o udelení výnimky z uplatňovania smernice Európskeho parlamentu a Rady 2014/25/EÚ pre maloobchodné dodávky elektriny a plynu v Nemecku (Ú. v. EÚ L 253, 17.9.2016, p. 6); rozhodnutie Komisie 2010/403/EÚ zo 14. júla 2010, ktorým sa výroba elektrickej energie a veľkoobchod s ňou v talianskej makrozóne Sever a maloobchod s elektrickou energiou zameraný na koncových zákazníkov napojených na sieť stredného, vysokého a veľmi vysokého napätia v Taliansku vynímajú zo smernice Európskeho parlamentu a Rady 2004/17/ES o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb (Ú. v. EÚ L 186, 20.7.2010, s. 44).
         
            (31)  List holandských orgánov z 19. júna 2017.
         
            (32)  Oddiel 5.3.3 žiadosti.
         
            (33)  List holandských orgánov z 19. júna 2017.
         
            (34)  List holandských orgánov Komisii z 11. októbra 2021.
         
            (35)  Správa agentúry ACER z roku 2020 o fungovaní veľkoobchodného trhu s plynom https://documents.acer.europa.eu/en/Electricity/Market%20monitoring/Documents/MMR%202020 %20Summary%20-%20Final.pdf.
         
            (36)  Správa agentúry ACER z roku 2020 o fungovaní veľkoobchodného trhu s plynom https://documents.acer.europa.eu/en/Electricity/Market%20monitoring/Documents/MMR%202020 %20Summary%20-%20Final.pdf.
         
            (37)  Výročná správa agentúry ACER o výsledkoch monitorovania vnútorných trhov s elektrinou a plynom v roku 2020, zväzok Maloobchodné trhy s energiou a ochrana spotrebiteľa, s. 44.
         
            (38)  Výročná správa agentúry ACER o výsledkoch monitorovania vnútorných trhov s elektrinou a plynom v roku 2020, zväzok Maloobchodné trhy s energiou a ochrana spotrebiteľa, s. 45.
         
            (39)  ACM, správa o likvidite z roku 2014, veľkoobchodné trhy so zemným plynom a elektrinou, https://www.acm.nl/en/publications/publication/13483/2014-Liquidity-Report-wholesale-markets-for-natural-gas-and-electricity.
         
            (40)  Celkový objem obchodovaný v Holandsku v roku 2015 predstavoval 175 TWh. Išlo o súčet 44 TWh (spotový trh) + 61 TWh (futures prostredníctvom burzy) + 70 TWh (ostatné mimoburzové obchody). Celková spotreba elektriny predstavovala 113 TWh. Pomer medzi celkovým obchodovaným objemom a celkovou spotrebou bol preto približne na úrovni 1,5 (175 TWh/113 TWh). Údaje za rok 2020 pochádzajú zo štvrťročnej správy Európskej komisie o európskych trhoch s elektrinou, štvrtý štvrťrok 2020, s. 20 https://ec.europa.eu/energy/sites/default/files/quarterly_report_on_european_electricity_markets_q4_2020.pdf.
         
            (41)  Správa agentúry ACER z roku 2020 o fungovaní veľkoobchodného trhu s plynom https://documents.acer.europa.eu/en/Electricity/Market%20monitoring/Documents/MMR%202020 %20Summary%20-%20Final.pdf.
         
            (42)  Správa agentúry ACER z roku 2016 o fungovaní veľkoobchodného trhu s plynom, s. 24, bod 83.
         
            (43)  Správa agentúry ACER z roku 2016 o fungovaní veľkoobchodného trhu s plynom, s. 30, bod 94.
         
            (44)  Správa agentúry ACER z roku 2016 o fungovaní veľkoobchodného trhu s plynom, s. 5, bod 5.
         
            (45)  Správy agentúry ACM o fungovaní trhu a trendoch dôvery spotrebiteľov na trhu s energiou za druhý polrok roku 2015, s. 22.
         
            (46)  Tento trh bol analyzovaný na účely žiadosti o výnimku pre výrobu a veľkoobchod s elektrinou v Holandsku uvedenej v poznámke pod čiarou č. 2.
         
            (47)  Smernica Európskeho parlamentu a Rady 2014/23/EÚ z 26. februára 2014 o udeľovaní koncesií (Ú. v. EÚ L 94, 28.3.2014, s. 1).